जयपुर ,राजस्थान में विधानसभा चुनाव का बिगुल फूंका जा चुका है. राज्य में विधानसभा चुनावों की तैयारियों को पुख्ता करने के लिए भारतीय जनता पार्टी के अध्यक्ष अमित शाह आज जयपुर पहुंचे. यहां उन्होंने मोती डुंगरी मंदिर में पूजा-अर्चना की. पूजा करने के बाद अमित शाह ने कार्यकर्ताओं को संबोधित किया. उन्होंने राहुल गांधी पर निशाना साधते हुए कहा कि राहुल बाबा का कहना है कि कांग्रेस तीनों राज्यों में होने वाले चुनाव को जीतेगी. मुझे लगता है कि राहुल बाबा मुंगेरीलाल के हसीन सपने देख रहे हैं. उन्होंने कहा कि जनता ने किसी पार्टी को या किसी दल को पूर्ण बहुमत का सरकार बनाने का मौका दिया तो वो भारतीय जनता पार्टी है. उन्होंने कहा कि राजस्थान में भारतीय जनता पार्टी की सरकार का अंगद का पांव है, उसे कोई उखाड़ नहीं सकता. BJP अध्यक्ष ने कहा कि राजस्थान की धरती वीरों की भूमि है, यहां का कार्यकर्ता समर्पित होकर काम करता है. मोदी जी ने जो वातावरण बनाया है उससे हमें बढ़त मिली है, अगर बूथ का कार्यकर्ता सक्रिय नहीं होगा तो सब व्यर्थ है. अमित शाह ने यहां कांग्रेस से सीधा सवाल दागा. उन्होंने कहा कि मैं कांग्रेस से पूछना चाहता हूं, क्यों आपके नेता का चुनाव आप नहीं करते हैं, क्यों नहीं कहते हम किसके नेतृत्व में चुनाव लड़ रहे हैं. बता दें कि अमित शाह अपनी यात्रा के दौरान करीब 35 विधानसभा के 168 मंडल और 1314 शक्ति केंद्र के पदाधिकारियों से मिलेंगे. इनमें बीजेपी के सभी स्तर के पदाधिकारी शामिल है. शाम को अमित शाह बीजेपी मुख्यालय में प्रेस कॉन्फ्रेंस भी करेंगे . दरअसल राजस्थान बीजेपी के लिए बड़ी चुनौती बना हुआ है. जिन तीन राज्यों में मध्य प्रदेश छत्तीसगढ़ राजस्थान में चुनाव होने हैं. उन्हें सभी तरह के सर्वे में राजस्थान में कांटे की टक्कर दिखाई दे रही है या फिर बीजेपी पिछड़ती दिखाई दे रही है. ऐसे में बीजेपी के लिए राजस्थान जीतने एक बड़ी चुनौती बन गया है.